P9_TA(2021)0471

Mobilizácia Európskeho fondu na prispôsobenie sa globalizácii – žiadosť EGF/2021/001 ES/País Vasco metal – Španielsko

Uznesenie Európskeho parlamentu z 25. novembra 2021 o návrhu rozhodnutia Európskeho parlamentu a Rady o mobilizácii Európskeho fondu na prispôsobenie sa globalizácii na pomoc pracovníkom, ktorí prišli o zamestnanie, na základe žiadosti Španielska – EGF/2021/001 ES/País Vasco metal (COM(2021)0618 – C9-0377/2021 – 2021/0316(BUD))

(2022/C 224/23)

Európsky parlament,

— so zreteľom na návrh Komisie pre Európsky parlament a Radu (COM(2021)0618 – C9-0377/2021),

— so zreteľom na nariadenie Európskeho parlamentu a Rady (EÚ) 2021/691 z 28. apríla 2021 o Európskom fonde na prispôsobenie sa globalizácii na pomoc pracovníkom, ktorí prišli o zamestnanie (EGF), ktorým sa zrušuje nariadenie (EÚ) č. 1309/2013 (1) (ďalej len „nariadenie o EGF“),

— so zreteľom na nariadenie Rady (EÚ, Euratom) 2020/2093 zo 17. decembra 2020, ktorým sa ustanovuje viacročný finančný rámec na roky 2021 – 2027 (2), a najmä na jeho článok 8,

— so zreteľom na Medziinštitucionálnu dohodu zo 16. decembra 2020 medzi Európskym parlamentom, Radou Európskej únie a Európskou komisiou o rozpočtovej disciplíne, spolupráci v rozpočtových záležitostiach a správnom finančnom riadení, ako aj o nových vlastných zdrojoch vrátane plánu na zavedenie nových vlastných zdrojov (3), a najmä na jej bod 9,

— so zreteľom na stanovisko Výboru pre zamestnanosť a sociálne veci,

— so zreteľom na list Výboru pre regionálny rozvoj,

— so zreteľom na správu Výboru pre rozpočet (A9-0319/2021),

A. keďže Únia vytvorila legislatívne a rozpočtové nástroje s cieľom poskytnúť dodatočnú podporu pracovníkom, ktorí trpia dôsledkami globalizácie a technologických a environmentálnych zmien, ako sú zmeny štruktúry svetového obchodu, obchodné spory, výrazné zmeny v obchodných vzťahoch Únie alebo zložení vnútorného trhu a finančné alebo hospodárske krízy, ako aj prechod na nízkouhlíkové hospodárstvo, alebo dôsledkami digitalizácie alebo automatizácie;

B. keďže Španielsko podalo žiadosť EGF/2021/001 ES/País Vasco metal o finančný príspevok z Európskeho fondu na prispôsobenie sa globalizácii (ďalej len „EGF“) po prepustení 491 pracovníkov v regióne úrovne NUTS 2 País Vasco (ES21) v Španielsku, a to v referenčnom období pre žiadosť od 2. júna 2020 do 2. decembra 2020;

C. keďže žiadosť sa týka celkovo 491 prepustených pracovníkov, ktorých činnosť bola ukončená, pričom 192 bolo prepustených počas hromadného prepúšťania, o ktorom boli orgány informované šiestimi spoločnosťami (4);

D. keďže žiadosť sa zakladá na intervenčných kritériách uvedených v článku 4 ods. 2 písm. b) nariadenia o EGF, podľa ktorého je potrebné ukončenie činnosti najmenej 200 pracovníkov, ktorí prišli o zamestnanie v referenčnom období šiestich mesiacov v podnikoch, ktoré pôsobia v rovnakom ekonomickom odvetví vymedzenom na úrovni divízie klasifikácie NACE Revision 2 a nachádzajú sa v jednom regióne alebo v dvoch susediacich regiónoch vymedzených v členskom štáte ako regióny úrovne NUTS 2;

E. keďže pandémia ochorenia COVID-19, prísne opatrenia obmedzenia pohybu v 2. štvrťroku 2020 v Španielsku a následný nedostatok dodávok a surovín mali nepriaznivý vplyv na odvetvie kovovýroby v krajine;

F. keďže v regióne Baskicko predstavuje sektor kovových konštrukcií 27,4 % hrubej pridanej hodnoty priemyslu (5), pričom priemer v EÚ-28 je 18,8 % (6);

G. keďže v roku 2020 (medziročné zmeny) klesla výroba v 18 % kovospracujúcich podnikov v Španielsku o vyše 50 %, obrat klesol v 16 % podnikov o vyše 50 % a tretina kovospracujúcich podnikov zaznamenala pokles výroby, ako aj obratu vo výške 30 % až 50 % (7);

H. keďže vzhľadom na pandémiu ochorenia COVID-19 a jej sociálne a hospodárske dôsledky Komisia posilnila a zdôraznila úlohu EGF ako núdzového nástroja (8) a umožnila financovanie prípadov priamo súvisiacich s pandémiou z EGF;

I. keďže Španielsko informuje o tom, ako dodržiava odporúčania stanovené v rámci kvality EÚ pre predvídanie zmien a reštrukturalizácie (9), a zdôrazňuje kľúčové koncepcie plánu odbornej prípravy pre Baskicko, stratégie zamestnanosti pre Baskicko a programu zelených pracovných miest.

1. súhlasí s Komisiou, že sú splnené podmienky stanovené v článku 4 ods. 2 písm. b) nariadenia o EGF a Španielsko má nárok na finančný príspevok vo výške 1 214 607 EUR podľa uvedeného nariadenia, čo predstavuje 85 % celkových nákladov vo výške 1 428 950 EUR, zložených z výdavkov na personalizované služby vo výške 1 384 950 EUR a výdavkov na vykonávanie EGF ( 10 ) vo výške 44 000 EUR;

2. konštatuje, že španielske orgány podali žiadosť 25. júna 2021 a že Komisia 7. októbra 2021 dokončila svoje hodnotenie a v ten istý deň o tom informovala Európsky parlament;

3. poznamenáva, že žiadosť sa týka 491 prepustených pracovníkov, ktorých činnosť bola ukončená, pričom 192 z nich bolo prepustených počas hromadného prepúšťania, o ktorom boli orgány informované šiestimi spoločnosťami ( 11 ) ; ďalej konštatuje, že podľa očakávaní Španielska sa na opatreniach zúčastní 300 zo všetkých oprávnených osôb (dotknutých prijímateľov);

4. pripomína, že sa očakáva významný sociálny vplyv prepúšťania na pracovníkov v regióne Baskicko, kde sa počet nezamestnaných osôb medzi marcom a augustom 2020 ( 12 ) zvýšil o 25 % a kde v máji 2021 predstavovala dlhodobá nezamestnanosť 55,6 % z celkovej nezamestnanosti (bola o 3,6 percentuálneho bodu vyššia ako v januári 2021) a nezamestnané osoby so základným alebo nižším vzdelaním predstavovali 60,8 %; pripomína, že v regióne Baskicko sú mzdové rozdiely medzi mužmi a ženami na úrovni 22,6 % a podiel krátkodobého zamestnania je 25,8 %, čo je 11,6 percentuálnych bodov nad priemerom Únie, ktorý je 14,2 %;

5. poukazuje na to, že väčšina prepustených pracovníkov je v druhej polovici svojej profesionálnej kariéry a má nízku úroveň formálnej kvalifikácie;

6. poznamenáva, že Španielsko začalo poskytovať personalizované služby dotknutým prijímateľom 11. júna 2021 a že obdobie oprávnenosti na finančný príspevok z EGF preto trvá od 11. júna 2021 do 24 mesiacov odo dňa nadobudnutia účinnosti rozhodnutia o financovaní;

7. pripomína, že personalizované služby, ktoré sa majú poskytnúť prepusteným pracovníkom a samostatne zárobkovo činným osobám po prijatí rozhodnutia, pozostávajú z týchto opatrení: stretnutia zamerané na profilovanie, kariérové poradenstvo, pomoc pri hľadaní pracovného miesta, podpora a/alebo príspevok pri zakladaní podniku, rekvalifikácia, zvyšovanie úrovne zručností a odborná príprava na pracovisku, ako aj príspevky na účasť; opatrenia sa plánovali tak, aby boli v súlade so španielskou stratégiou obehového hospodárstva a odborná príprava prispieva k posilneniu procesu digitálnej transformácie v priemysle;

8. poznamenáva, že Španielsku začali vznikať administratívne výdavky na vykonávanie EGF 1. februára 2021 a že výdavky na činnosti súvisiace s prípravou, riadením, informovanosťou a propagáciou, kontrolou a podávaním správ sú teda oprávnené na finančný príspevok z EGF od 1. februára 2021 do 31 mesiacov odo dňa nadobudnutia účinnosti rozhodnutia o financovaní;

9. víta, že Španielsko vypracovalo koordinovaný balík personalizovaných služieb po porade so sociálnymi partnermi ( 13 ) ; zapojenie sociálnych partnerov je zabezpečené ich zastúpením v správnej rade služby Lanbide, ktorá sa skladá zo zástupcov regionálnej vlády, odborových zväzov a organizácií zamestnávateľov;

10. víta, že koordinovaný balík personalizovaných služieb prispeje v súlade s článkom 7 ods. 2 nariadenia o EGF k šíreniu horizontálnych zručností potrebných v digitálnom priemyselnom veku, ako aj v hospodárstve, ktoré efektívne využíva zdroje;

11. pripomína, že navrhované opatrenia predstavujú aktívne opatrenia trhu práce v rámci oprávnených opatrení stanovených v článku 7 nariadenia o EGF a nenahrádzajú pasívne opatrenia sociálnej ochrany;

12. zdôrazňuje, že španielske orgány potvrdili, že na oprávnené opatrenia nedostávajú pomoc z iných fondov ani finančných nástrojov Únie;

13. berie na vedomie oznámenie Španielska, že finančný príspevok budú riadiť a kontrolovať tie isté orgány, ktoré riadia a kontrolujú Európsky sociálny fond plus;

14. opakuje, že pomoc z EGF nesmie nahrádzať opatrenia, za ktoré sú podľa vnútroštátneho práva alebo kolektívnych zmlúv zodpovedné podniky, ani žiadne príspevky alebo práva príjemcov pridelených prostriedkov z EGF, aby sa zistil úplný doplnkový charakter pridelenej pomoci;

15. schvaľuje rozhodnutie, ktoré je uvedené v prílohe k tomuto uzneseniu;

16. poveruje svojho predsedu, aby podpísal toto rozhodnutie spoločne s predsedom Rady a aby zabezpečil jeho uverejnenie v Úradnom vestníku Európskej únie ;

17. poveruje svojho predsedu, aby postúpil toto uznesenie spolu s prílohou Rade a Komisii.

(1) Ú. v. EÚ L 153, 3.5.2021, s. 48.

(2) Ú. v. EÚ L 433 I, 22.12.2020, s. 11.

(3) Ú. v. EÚ L 433 I, 22.12.2020, s. 28.

(4) Auxiliar Troquelería SL, Calderería del Oria, Matricería Deusto, Mecanizados de la Industria Vasca SLU, Taller Mecanizado Pablo López Lacalle SL, Tratamientos Superficiales Iontech SA.

(5) https://es.statista.com/estadisticas/1220166/porcentaje-del-vab-total-en-espana-por-sector/

(6) https://www.eustat.eus/elementos/El-32-del-VAB-industrial-esta-generado-por-sectores-de-nivel-tecnologico-alto-o-medio-alto-en-2019/not0018911_c.html

(7) Report on the economic impact of COVID-19 on the metal sector (Správa o hospodárskom vplyve ochorenia COVID-19 na odvetvie kovovýroby). Október 2020- https://atra.gal/files/noticias/Archivos_3680.pdf

(8) COM(2020)0442.

(9) COM(2013)0882.

(10) V súlade s článkom 7 ods. 5 nariadenia o EGF.

(11) Auxiliar Troquelería SL, Calderería del Oria, Matricería Deusto, Mecanizados de la Industria Vasca SLU, Taller Mecanizado Pablo López Lacalle SL, Tratamientos Superficiales Iontech SA.

(12) Avance de los datos del mercado laboral del año 2020 (údaje o trhu práce za rok 2020).

(13) Žiadosť schválila služba Lanbide, baskická verejná služba zamestnanosti (sociálni partneri sú súčasťou správnej rady), 2. júla 2021. Ďalšie stretnutia sa uskutočnili 19. januára a 2. februára 2021 s Federación Vizcaína de Empresas del Metal (federácia kovospracujúcich podnikov provincie Biskajsko), Asociación de Empresas de Guipúzcoa – ADEGI (záujmové združenie provincie Guipúzcoa) a SEA – Empresas Alavesas (záujmové združenie provincie Álava).